ЗЕЛЕНИЯТ ГРАД | Dimitar Sabev's Blog\nГрадът като фактор за устойчиво развитие\nГрадовете са фундаментът на световната икономика. Световната банка изчисли, че 75% от глобалния икономически продукт се създава в градове – а този дял ще нарасне още повече предвид засилената градска динамика в Третия свят. Прогнозите говорят, че в периода 2000 – 2030 г. площта на градовете в развиващите се страни ще се утрои, нараствайки с нови 400 хил. кв. км. – тоест приблизително с толкова, колкото е била площта на градовете в целия свят през 2000 г. Това говори, че настоящата огромна икономическа роля на градовете в обозримо бъдеще ще бъде дори още по-голяма.\nЗаедно с това неминуемо ще се увеличава натискът, оказван от градската среда върху баланса на обществото и природата. Заедно с нарастването на градското население, увеличаването на броя на домакинствата и повишената покупателна способност, драстично скача търсенето на суровини и енергия в и от градовете. Усилва се отделянето на страничните продукти от човешката дейност: отпадъци, парникови газове, но също и необуздана агресия – която е следствие от биологичните ефекти на пренаселеността върху груповата психика.\nКонсумацията, често под формата на социално обусловено разточителство, ескалира в градовете и допълнително пресира селските райони. Известно е, че половината човечество, което днес живее в градове, консумира 60 – 80% от глобалните доставки на енергия и заедно с това отделя 70 – 80% от общите емисии парникови газове. Градовете още днес оказват непропорционален натиск върху водните ресурси и обработваемите земи, върху биоразнообразието, те генерират огромно количество боклук и в общия случай са източник на неустойчивост – както в икономически план, така и по отношение на общественото развитие и качеството на природната среда.\nГрадовете сами по себе си не са „екологични грешници“, въпреки казаното по-горе. Първо, защото градовете са твърде различни един от друг като организация, функциониране и контакт с околната среда. Световната практика показва, че дори градове със слаби екологични и икономически резултати, т.е. с ниско качество на живота, могат сравнително бързо да подобрят цялостното си развитие и да се превърнат в зелени градове – в прекия и преносен смисъл на думата „зелени“. Характерно е, че това се отнася в сходна степен за градовете на развиващите се и на развитите икономики. Следователно не самият град като форма на човешко обитаване и дори не завареният икономически режим, а особености в организацията на града, са източниците на социално, природно и икономическо напрежение.\nВтората причина, поради която градовете не трябва да се клеймят като екологични тумори е, че те предоставят възможност за канализиране на антропогенния натиск върху природата и така за намаляване на общото вредно въздействие. Този принцип е познат от парковото строителство: ако човешкият поток не се насочи в определени посоки и пътеки, той ще се разлее хоризонтално и ще окаже значително по-висок натиск върху терена, дори при по-малък брой хора. В това отношение винаги трябва да се отчита изнасянето на демографско налягане извън градовете, например по линия на селското стопанство и напояването, добива на консумирани основно в градовете фосилни горива и други.\nВероятно най-важният фактор да гледаме на градовете като възможност за устойчиво подобрение, а не екологична заплаха, се крие именно в концентрацията на човешки, производствен и финансов капитал в тях. Щом като те представляват три четвърти от човешката икономика, то тогава постигнем ли устойчиво подобрение в градовете в посока към природен, социален и икономически баланс, ще сме придвижили в тази желана посока и по-голямата част от човешкото стопанство и бит.\nЗелени градове. Базови принципи на устойчивото градско развитие\nЗелената икономика запазва и увеличава природния капитал. Природният капитал е критично важен икономически актив, източник на скъпи публични блага. Образно казано зелената икономика цели увеличаване на доходността от природния капитал, без обаче да се посяга на главницата.\nЩо се касае до зелените градове – тази концепция за комплексно и устойчиво градско развитие попада в контекста на зелената икономика, като според ООН „градското развитие трябва фундаментално да се промени, за да се улесни преходът към зелена икономика”. Но да се даде функционална дефиниция за зелен град се оказва по-трудна задача, защото всеки град е уникална формация със специфични природни и организационни характеристики, със заварена структура. За „подобряване на човешкото благоденствие“, какъвто е зеленият императив, във всеки град са нужни различни проекти, включително по ключови сектори като води, отпадъци, транспорт, въздух и т.н. – и различни социални групи.\nНай-общо, зеленият град е град склонен към иновации, който прилага стратегически подход и постига същата и по-висока икономическа стойност с по-малко и възобновяеми суровинни източници и по-малко отпадъци. Населението на зеления град се радва на благоприятна жизнена и трудова среда и придобива вътре в града културна идентичност в съответствие с историята и природните дадености на мястото. Зеленият град е неделимо единство от хора, инфраструктура и процедури, насърчаващи устойчивото му развитие.\nЗеленият град се характеризира с това, че има посока на развитие. Принципите при планирането му съответстват на концепцията за зелена икономика. Зеленият град категорично не допуска компромиси с някой от трите ключови блока на устойчивото развитие: икономически, социален, природен. Ако икономическият продукт и качеството на околната среда нараснат за сметка на социално изключване на бедните в мизерни предградия и заселване на богатите в „зелени“ затворени квартали, вече не говорим за устойчиво развиващ се град. Същото касае изнасянето на вредните екологични ефекти или отпадъци в хинтерланда, с което се създава привидно усещане за решени екологични проблеми.\n72% от населението на Европа живее в градове, докато в европейските градове се консумира само 69% от енергията: на редица места в света значително е напреднало практическото осъществяване на концепцията за град като щадяща природата и дружелюбна към човека и групите хора околна среда. Но пространството за подобрение в посока зелени градове остава огромно. Така че според друг подход за дефиниране, зелен е онзи град, в който политиките по устойчиво развитие са достигнали определена критична маса.\nВ тази връзка, някои градове с пилотни секторни проекти също понякога се наричат зелени, тъй като предлагат добри модели за развитие за градовете в целия свят. В последните години нараства и броят на демонстрационните зелени градове и квартали; специално в Азия те се превръщат в нещо като мода: Масдар в Абу Даби, Тянджин в Китай, Сонгдо в Южна Корея. Но предвид много високите капитали за осъществяването на тези витринни проекти, тяхното устойчиво въздействие особено в икономически и социален план остава спорно.\nЗелените градове като начин на функциониране наподобяват природните цикли, т.е. те са системи от полузатворен тип. В термините на кибернетиката, зеленият град е изграден от интегрирани затворени системи с обратна връзка /loop systems/. Макар това да противоречи на днешния опит, в зеления град както и в природата няма отпадъци: постигната е синергия между отделните съставни части на града и изходът на един отрасъл се превръща във вход за друг. Не само производството – и консумацията в зеления град е интегрирана с нуждите на системата; същото се отнася и до настройването на ритъма на градския живот, тоест транспортната организация и работното време.\nВажна характеристика на зеления град е гъстотата на населението в него. Противно на разпространените убеждения, според Световната банка високата плътност на градското население е благоприятен, „зелен“ фактор. Високата концентрация на население и стопански звена позволява да се постигнат технологични иновации и по-висока ефективност; реализират се икономии от мащаба, като се намаляват пределните разходи при доставяне на комуналните услуги. Така се съкращава консумацията на енергия и оптимизира водният цикъл. Затова препоръчително е планирането на „компактни градове“.\nЗа разлика от това, град от който се роят множество богати предградия е свързан с по-високи разходи за транспорт – заради необходимостта да се използва лично МПС и големите разстояния, които се изминават. Доставките на комунални услуги са свързани с по-високи пределни разходи. Следователно общият екологичен баланс става негативен и подобен град губи зелените си свойства.\nЗеленият град вписва в себе си природата – или дори сам се вписва в нея, вместо да видоизменя природната среда. Той се развива успоредно с изразените релефни, климатични и биотични дадености на мястото. Макар че заради концентрацията на научни звена в устойчивите градове технологиите да са на отлично равнище и се осъществява съответен технологичен и научен трансфер към по-широки сфери от публичен интерес, зеленият град е по-скоро природно, отколкото технологично създание. Зеленият град е резултат от човешката колективна природна интелигентност, подсилена от целенасочено и компетентно планиране с прилагане на необходимите технологични иновативни решения.\nПоложителният икономически резултат в зеления град се формира благодарение на сектори, които се грижат за осъществяването на интеграцията между градските елементи. И докато съвкупността от частни стопански интереси и предприемаческа инициатива се оползотворяват пълноценно вътре в тези сектори, зеленият път на града се насочва, а при нужда инициира и коригира от публичния орган в лицето на местната власт.\nВ идеологически план, зеленият град представлява широка платформа от интереси на много и големи заинтересувани групи, включително политически партии, ведомства, компании, инициативни сдружения на граждани. Противоречия на интересите са неизбежни. Затова задължителни са прозрачност и компетентност при взимане на решенията, при следване на принципи като дългосрочност, социална равнопоставеност, оценка на пълната включително екологична стойност на инвестицията, икономия, критична оценка за нуждите от дадено икономическо развитие на база изчисляване на конкретни показатели.\nНякои нежелани ефекти в градското развитие\nГрадското развитие като стратегическа дейност се нуждае от непрекъснат мониторинг и настройване, за да се изявят и поправят несъответствията на първоначално определените цели и задачи спрямо динамиката на времето. Например, благоустройството на градовете през XIX век осигурява на населението редица комунални услуги като газ и електричество, организирано сметосъбиране, чиста течаща вода. Преди повече от век тези услуги се доставят на „девствен” пазар. Стратегията е да се снижат разходите и сроковете за пълно покритие и по-лесно обслужване посредством независими централизирани системи, работещи с икономии от мащаба. Енергийните ресурси, сред тях водещи са въглищата, са изобилни, а въпроси като климат и ресурсна ефективност не са на дневен ред.\nДнес живеем в различен свят, обхванат от екологична, демографска и икономическа криза, който поставя много по-висока стойност на здравето, икономията и уникалността. Само че моделите от XIX век продължават да доминират в градското планиране, с минимална интеграция на отделните инфраструктури в обща система за доставяне на битови услуги, без нужното внимание към ресурсната ефективност и страничните продукти на изхода. Начинът на доставка на „градски услуги” за изминалите години стана част от градската администрация, учебните дисциплини в университетите, дори начина на мислене на хората. Оказва се, че пълният успех на старите модели днес се превръща в проблем. Необходими са нови гъвкави модели за градско развитие, в противен случай зеленият град е недостижим.\nИнерцията на старите комунални модели може да се разгледа като частен случай на проблема, наричан в литературата „зависимост от избрания път”. Големите инвестиции в инфраструктура, направени в един момент от градското планиране, предопределят развитието за много време напред. Съществува опасност градът да се превърне в пленник на неизгодни и неустойчиви модели на растеж. Заварените условия, които са база за развитие и достигане на зрелост на града, могат да са например зададени посоки за пространствен растеж, избор на определени строителни форми, височина на сградите, ширина на улиците, но най-вече изградена базова инфраструктура.\nТази „зависимост от пътя” се обуславя не само от икономическата цена на промяната в зададената траектория, но и от институционална архитектура, която съществува само за това, за да поддържа първоначално избраните решения. С други думи, промяната струва не само пари, но и преодоляване на административна съпротива. Проблемът е реален, няма рецепта за решението му и единственото универсално нещо, което може да се посочи в тази връзка е важността в градското планиране да се правят правилните избори от самото начало.\nСред многото проблеми на градското развитие водещо място заема миграцията. Тя е обективен процес, оправдан от човешка гледна точка заради по-добрите икономически възможности, характеризиращи градовете още от зората на човешкото обществено развитие. Проблемите, които създава миграцията към градовете, са огледални. От една страна в градовете се концентрира повече население, което много често не съответства на демографските потоци при първоначалното планиране на инфраструктурата.\nПоследиците са пренаселеност, бедност, сегрегация, агресия. Проблемът има комплексни икономически изражения, проявяващи се в цените на имотите и наемите, покачване на безработицата и неустойчива цена на труда, загуба на ефективност заради транспортни задръствания, влошени туристически показатели, здравословни проблеми заради влошаване качеството на въздуха, загуба на градска идентичност – а често са и много по-драстични, като ръст на престъпността, условия за епидемии и нарояване на плачевни и незаконни постройки в мизерните предградия.\nОт друга страна, засиленият демографски поток към града обезлюдява селските райони. Опустяването на селата и малките градове е пагубно за традициите и националната идентичност, за селското стопанство и ландшафтите, то може да окаже вреден ефект и върху самия притегателен град. Защо? Моделът на обществено развитие приема типичната форма център – периферия. Между център и периферия се осъществява обмен на потоци: информационен поток от центъра към периферията, материален поток от периферията към центъра. Тоест периферията осигурява „храната и горивото” на центъра, а центърът – културата, развлеченията и евентуално новите технологии, ползвани в периферията. Този модел е описан през 1950-те години от шведския икономист и нобелист Гунар Мюрдал.\nРазминаването на насрещните потоци руши равновесието между център и периферия. Обезлюдяването на периферията води до невъзможност за редовни материални доставки. Според изследване на Световната банка, продоволствието на европейски милионен град се осигурява от територия, 500 до 1000 пъти по-голяма от площта на самия град. Обезлюдяването на селските и крайградските райони най-малкото налага доставки на храни от по-голямо разстояние, което е свързано с повече транспортни разходи и емисии, освен със загубата на потенциални икономически ползи. Също така, обезлюдяването на периферията свива културния периметър на града, като го лишава от вариантност.\nИ за този проблем рецепта няма. В специализираната литература основният съвет е интегралното планиране за общности от типа град – село, насърчавани чрез въвеждане на удобен транспорт, сигурни икономически контракти за доставки и подобряване на комуналните услуги в периферията.\nДруг централен проблем на градското разрастване е бедността. През 1970-те години в американската школа за Urban Economics /градска икономика/ се лансира тезата, че смекчаване на бедността в града е възможно само при общо нарастване на икономическия продукт. Този така наречен trickle – down подход /все по-богатите ще дадат нещо и на бедните/ напоследък се счита за дискредитиран. Абсолютното нарастване на богатството доказано не води автоматично до намаляване на бедността. В зеления град, твърди ООН през 2010 г., бедността се преодолява посредством насочени интелигентни решения, касаещи едновременно и трите основни спектъра на устойчивото развитие.\nОбразцов пример за това дава управлението на отпадъците в Бразилия. В градовете на страната се рециклират 95% от алуминиевите кенове, 55% от полиетиленовите бутилки, близо половината от хартията и стъклото – проценти, надхвърлящи резултатите в много индустриални държави. Обяснение за това постижение е организацията на близо 500 000 души, заети със събиране на отпадъци, предимно бедни хора с нестабилни доходи. Едновременно се постига позитивен екологичен ефект с пълноценно третиране на отпадъци, икономически ефект в размер на 2 млрд. долара с рециклиране на ценни суровини, социален ефект по осигуряване на някакви доходи за половин милион бедни хора. С приемане на нов закон за управление на отпадъците, от 2010 г. Бразилия си поставя още по-високи цели.\nРазрастването на един град всеки път е свързано с проблеми. В световен мащаб градските проблеми ще нарастват – но комплексни решения за тях има. Тези решения се крият не само и не толкова в отделянето на повече пари, колкото в концепцията за самия град: той не е аритметичен сбор от своите квартали и структури, а организъм. Възприемането на концепцията за зелен град дава възможност да се правят избори, които не само решават проблемите, но и печелят от решаването на тези проблеми.\nПолзи от зеленото градско развитие\nТрансформацията на града в зелена посока води до икономически, социални и екологични ползи, които са взаимно свързани – твърди UNEP. Икономическите ползи от зеления град според програмата на ООН представляват икономии от агломерацията, по-ниски разходи за изграждане и поддържане на инфраструктурата, както и намаляване на разходите от замърсяването. В този ред могат да се добавят: увеличени приходи от придаване на туристически характеристики на града; пълноценно оползотворяване на аграрния потенциал на града и прилежащите райони; привличане на квалифицирана работна ръка с постигнатото високо качество на жизнената среда, което от своя страна увеличава добавената стойност.\nОтносно икономиите от агломерацията, по-големите и плътно заселени градове не само водят до ускорен икономически растеж, но и до по-ниски емисии на глава от населението. Сам по себе си градът е силно продуктивна форма на човешка организация: според изследване от 2010 г., в 150-те най-големи метрополиси в света само 12% от населението на планетата произвежда 46% от икономическия й продукт. Концентрацията на хора, фирми и учреждения в градовете води до ръст на производителността, по-високи заплати за работниците и по-ниска безработица, но и до множество иновации заради информационната достатъчност и улеснен технологичен трансфер.\nИзчислено е, че удвояването на плътността на работната сила в градовете води до 6% по-висока производителност. Икономическите печалби се формират и благодарение на свитите транспортни разходи и по-широките търговски мрежи. Все пак не всяка урбанизация е добра за растежа: хаотичното разрастване на градовете и неадекватната инфраструктура прахосват ползите от концентрацията на труд и интелект. Големият и плътно заселен град действително трябва да е зелен, за да е печеливш: през 2003 г. учени от Китай и от Световната банка изчисляват, че загубите на икономически продукт, причинени от замърсяването на въздуха в китайските градове, се равняват на 3.8% от БВП.\nСравнявайки районите с интелигентна урбанизация и разпръснатите квартали, изследвания в САЩ показват икономии между 5 и 75 хиляди долара на домакинство при изграждане на комунална инфраструктура и пътища. Не само линейната инфраструктура – улици, жп линии, ВиК системи, но също и училища, пожарни и болници – се доставят на населението на много по-ниска цена на глава от населението в условията на компактен град.\nВисок потенциал за икономии се крие в промяната на транспортните системи към преобладаващ публичен транспорт, съчетан с повече място за велосипеди и пешеходци. В Европейския съюз загубите, причинени от пътни задръствания се изчисляват на 0.75% от годишния БВП. За Великобритания се цитира сумата от 20 млрд. паунда годишно, за Мексико сити 2.6%, а за Буенос Айрес – 3.4% от БВП. Проблемът придобива такива измерения, че смекчаването му става достатъчно основание един град да бъде наречен, поне в медиите, „зелен”. Световната практика вече дава много работещи образцови решения: пътни такси, ефективен публичен транспорт, дружелюбна за пешеходеца и велосипедиста градска среда. Известният пример на Лондон да се таксуват автомобилите, навлизащи в централната зона, изисква първоначални инвестиции от USD 480 млн., както и USD 692 млн. оперативни разходи в периода 2002 – 2010 г., но оперативните печалби и постигнатите икономии в посочения период се равняват на USD 1.746 млрд. – а задръстванията намаляват с 30%.\nПреминаването към ефективен публичен транспорт допринася за подобряване едновременно и на трите условия за устойчиво развитие на градовете. В икономически план намалява консумацията на горива, които най-често се внасят – и така косвено се подобрява платежният баланс. Съкращават се загубите на работоспособност поради здравословни проблеми, причинени от влошеното качество на въздуха. Градският трафик се ускорява, а с него и стопанският кръговрат. Спестяват се огромни средства от пътни инциденти: загубите от такива са изчислени на над 1% от глобалния БВП. В социален план, освен заетост се осигуряват предпоставки за понижаване на неравенството. Смекчава се сегрегацията на бедните в предградията, като се улеснява достъпът до централните райони с повече работни места. В екологичен план, въздухът в градовете става по-поносим за дишане.\nДруг пример за комплексна икономия в инфраструктурата, т.е. как решаването на един проблем повлиява позитивно и на друг, като общият икономически резултат е положителен, дава Токио. След като са инвестирани допълнително 60 млн. долара годишно за борба с течовете по водопреносната мрежа, постигната е икономия на вода от 172.4 млн. долара годишно – но и 16.7 млн. долара допълнителна икономия на електроенергия.\nВзаимната свързаност на ползите е основна характеристика на проектите за „озеленяване” на градовете. Социалните ползи от зеленото икономическо градско развитие включват създаване на нови работни места в сектори като градско и крайградско земеделие, публичен транспорт /между 1 и 2% от населението на големите градове е заето в транспортни дейности/, възобновяема енергия, управление на отпадъците и рециклиране, зелено строителство и саниране на сградите. Като цяло зелените услуги са по-„градски” от зеленото производство, но в зелените градове могат да се формират и високотехнологични клъстери в сектори като възобновяема енергия, нисковъглеродни индустрии, зелено сградостроителство.\nОтносно крайградското земеделие, то се превръща в тема от все по-голям политически интерес, тъй като продукцията от него се насочва не само към пазара, но и за лична консумация и така могат да се решат редица проблеми, свързани с крайната бедност. В зеленото градско аграрно стопанство могат да се оползотворят някои категории отпадни води и битови отпадъци. На пазара в големия град се доставя свежа продукция с минимални транспортни разходи и емисии. Заедно с това градското земеделие може да се превърне в убежище за дивия живот и да допринесе за съхраняване на биоразнообразието, а реализирано в цялостен план – да формира зелени пояси около градовете, които чувствително да повишат качеството на градската околна среда. За пример, Зеленият пояс на Торонто осигурява ползи в размер на 2.6 млрд. долара годишно. Градското земеделие има отличен възпитателен, демонстрационен и туристически потенциал.\nЕдна от ползите на зеления град, която често остава прикрита поради навика разходът и приходът да се оценяват само количествено, е социалната кохезия, или социална спойка. Тя се изразява на ниво индивиди, семейства и социални групи в градските райони и квартали. Социалните взаимоотношения имат положителна роля не само по отношение на човешкото здраве и щастие, но и повишават икономическия продукт – като намаляват икономическата уязвимост в трудни времена. Това е в особена сила за хората в неравностойно положение.\nУсещането за общност може да се постигне и засили чрез ограничаване на моторизирания транспорт и осигуряване на повече пространство за пешеходците в градовете. В литературата се разглеждат три вида градски бариери: физически /пространствени структури, пречещи на взаимодействието/, психологически /определени градски зони се избягват заради възприето високо ниво на опасност или замърсяване/ и дългосрочни социални. Последните предполагат, че първоначално отблъснати заради някакви смущения, гражданите са склонни да задълбочават дистанцията си от общността: например трудността от ежедневното придвижване до и от работното място води до категоричен отказ от социални ангажименти в квартала. Зеленият град отчита и преодолява тези особености на груповата градска психология.\nГрадът, който е зелен в буквалния смисъл, доказано поражда по-висок социален ангажимент сред гражданите си. Хората, живеещи в къщи с градини или в близост до паркове по-често приемат гости и по-добре познават съседите си. Децата в тези семейства са по-устойчиви на стрес, рядко страдат от поведенчески смущения и депресии, имат по-високо самочувствие. Хората в зелените градове са склонни към доброволчество и изпитват ангажимент за участие в управлението на града си.\nЗелените градски сектори\nСлед като са признати ползите от зелените градове, интересът се насочва към възможностите в ключовите градски сектори: транспорт, сгради, енергия, вода, отпадъци и др.\nКласическа стратегия в зеления транспорт е намаляване използването на лични автомобили. Това е постигнато в Лондон, като след въвеждането на такса „задръстване“ дневните пътувания с автомобили в централните райони са съкратени с 15%; в Сингапур със същия подход е постигнато намаляване на прираста на пътуванията с лични МПС. В много градове от Третия свят – Богота, Истанбул, Лагос, Йоханесбург – с въвеждане на скоростен автобусен транспорт чувствително са намалени въглеродните емисии на човек от населението. Паралелно въведените стандарти за автомобилните въглеродни емисии се оказват допълнителен инструмент за подобряване качеството на градския въздух.\nТърсят се едновременно и икономични решения: богатият Цюрих предпочита надземните трамваи като алтернатива на скъпото подземно метро. На много места в Европа и особено в Германия са популярни програмите за споделено пътуване, с които намаляват не само задръстването и емисиите, но и разходите за пътуващите. В някои градове в Южна Америка са типични забраните за навлизане на автомобили в центъра в почивните дни.\nВсички транспортни „хитрини“ са безспорно полезни, но голямата цел е не друго, а избягване на самия транспорт. Това обаче реализира най-солидната печалба в здравен план. В Европейския съюз близо половината от пътуванията с автомобил са на разстояние под 5 км. /статистика на ЕК от 1999 г./ На теория тези пътувания могат да се осъществят изцяло пешком или с велосипед. По този начин ще се решат проблемите с обездвижването на градското население – което според медиците е пряка причина за 3.3% от смъртните случаи, или за загубени 19 милиона човешки години.\nВ сектора на зелените сгради са дефинирани три ключови стратегии: дизайн, технологии, ориентация към човешкото поведение. В ситуация на недостиг на средства дизайнът играе водеща роля. Чрез подходящ дизайн на нов жилищен квартал в град във Филипините е намален разходът на енергия със серия от прости решения: ориентация към естествената светлина, подобрена вентилация, охлаждащ ефект на покривната конструкция, стратегическо озеленяване.\nДруги пътища за постигане на ефективни сгради е стриктно спазване на строителните норми, задължителни енергийни сертификати, данъчни стимули и кредити. Във Фрайбург високите стандарти за енергийна ефективност на жилищата вече са довели до 80% съкращение на разходите за отопление. В Берлин всеки нов жилищен проект изисква изготвянето на соларно – термална стратегия. Градските власти, като собственици на значителен сграден фонд, трябва първи да въведат подобни стандарти и така да помогнат за развитието на местния пазар на зелените сгради.\nСред известните стратегии за зелена градска енергия са микро инсталациите от ВЕИ, кварталните топлоцентрали, както и комбинираните ТЕЦ и електрически централи. С пилотен проект китайски град е постигнал 99% дял на домакинствата, получаващи топла вода със соларни панели. Във Фрайбург монтирани по покривите фотоволтаици генерират 1.1% от използваното в града електричество, други 1.3% идват от биомаса, а 6% – от ветрогенератори. В Осло и Сан Пауло се използва възобновяемата енергия от местните ВЕЦ. Мегаполисът Манила осигурява 7% от енергията си от геотермални източници.\nВключени в мрежата, но децентрализирани енергийни системи, например квартални електро и топлоцентрали, могат да осигурят енергията за големи публични сгради като болници, училища и университети, както и на цели жилищни райони. В Копенхаген 97% от топлоенергията, консумирана в централната част, идва от кварталните ТЕЦ, които изгарят битови отпадъци.\nНезастроените, зелени площи в градовете представляват самостоятелна зелена индустрия. Те са не само „белите дробове“ на града, но и „черните дробове“ – оказват екосистемни услуги по пречистване на замърсения въздух и отпадните води. Зеленината е ключова за климатичната регулация, включително за избягване на топлинните острови в градовете: според изследванията 10% увеличаване на зелените площи в града съкращава разходите за отопление и охлаждане на жилищата с 5 до 10%. Растителността смекчава последиците от проливните валежи и наводненията. Планирането на някои градове е предвидило достатъчно място за зеленина; в други случаи е уместно зелените площи изкуствено да се разширят със зелени покриви и фасади, което от своя страна допълнително намалява разходите за отопление. В квартал на Токио фасадите на публичните сгради и частните домове се обвиват с пълзящи растения, за да се намалят разходите от включване на климатици.\nВъв водното градско стопанство все по-широко приложение намира каскадното ползване на водите, при което отпадната вода, генерирана в един процес, се използва в друг, който допуска и употребата на води с по-ниско качество. Градът по принцип изисква сериозен трансфер на води от провинцията и не е пресилено да се каже, че начинът на оползотворяване на водните ресурси в града предопределя бъдещето му като зелен град. Освен инициативите за намаляване на загубите на вода в битовото снабдяване, в редица градове в тропиците, включително в Тексас, се търсят алтернативи на подаването по тръби, например събиране на дъждовна вода по покривите.\nДоставките на храни в европейските градове са отговорни за 30% от техния екологичен отпечатък /ecological footprint/. Урбанизацията типично е свързана с две негативни за доставките на храни явления: застрояване на обработваеми площи край градовете и нарастващи нужди от внос на храни заради увеличаване на броя на населението, както и повишени изисквания за консумация. Макар че решението на тези проблеми все още е далеч, има обнадеждаващи признаци за създаване на връзки между производителите в аграрните зони и потребителите в града; установяват се все по-успешни мрежови фермерски пазари.\nВ световен мащаб около 15 до 20% от консумираните в града храни се произвеждат в рамките на самия град – включително и животинската продукция. Докато в развиващия се свят градското производство на храни има съществено значение за изхранване на населението, на Запад тази практика все още има характер на мода. Западните проекти за градско производство на храни са като цяло по-малки, като включват комунални градини, покривни и балконни пространства, неизползвани градски площи. В градове със затихващи функции икономическите перспективи на градските ферми нарастват.\nНезависимо от стряскащия размер на създаваните в градовете отпадъци, както и високата икономическа стойност на нещата, които днес се изхвърлят на боклука, зелените решения за оползотворяването на градските отпадъци силно изостават. В развиващия се свят за събирането и рециклирането се грижи армия бедни неквалифицирани хора, но тези работни места, макар и решаващи някои проблеми, днес не отговарят на модерната представа за достойна заетост. Въпреки това потенциалът от заетостта на тези „актьори“ е съществен и не следва да се губи изцяло с въвеждането на скъпи технологични решения за рециклиране.\nСредното оползотворяване на отпадъците в един европейски град е 50%; Копенхаген изхвърля само 3% от битовите отпадъци. В бразилския град Куритиба от 1991 г. работи програма „сливи за смет“ /cambio verde, зелена размяна/: при предаване на определен обем подходящи за рециклиране отпадъци на гражданите се дават пресни плодове. Компостирането е друг начин да се „озеленят“ градските отпадъци, с постигане на положителен икономически резултат.\nПрактиката показва, че зеленият град е най-добрата екосистема за разпространението на високите технологии. Това е обяснимо: най-квалифицираните специалисти се отличават с висока мобилност. Те са внимателни към мястото, където се заселват и избират градове, предлагащи високо качество на живота, забавления и удобства. Същото касае и водещите фирми, като изследване доказва, че качеството на живота е сред трите най-важни характеристики една прогресираща фирма да избере място за седалището си. Реализирането на високи технологии се нуждае от устойчиво развитие на средата.\nСамоподдържащи се градски системи\nГолямата цел в прилагането на високите технологии в зелените градове е с тяхна помощ да се осигури максимално самозадоволяване на градските жизнени процеси със собствени биологични ресурси. Тоест зелените градове се стремят по възможност да осигурят предлагането на ресурси и услуги изцяло от собствен природен капитал. Паралелно с това, ползването на собствените ресурси се извършва по устойчив път, като използваните ресурси имат възможността да се възобновяват. Генеративният, поемен и преработващ капацитет на природните системи в зелените градове не се претоварва.\nИнфраструктурата в зеления град приема формата на затворени цикли, в които отпадъците от някои сектори се рециклират и повторно използват в други сектори. Затворените цикли в градския метаболизъм обикновено представляват връщане на вода и материали в точката и в състоянието, от които са били взети за ползване. В природата цикличната организация е типична: говорим за кръговрат на водата, на въглерода, на азота в природата. В градовете същият принцип може да се наподоби, когато например органичните отпадъци се вкарват обратно като почвени добавки за градските паркове, градини и ферми. Или когато в дъждовни периоди оттичащата се вода се насочва за пълнене на градски водохранилища.\nВ тази връзка следва да се предприеме също и управление на пиковото натоварване. В транспорта, енергетиката, водното стопанство инвестициите в капацитет се правят не на база средно натоварване, а на база осигуряване на пиково търсене – което е твърде скъп подход. Чрез комбинация от поощрения и отказващи цени за ползване на комуналните услуги в дадени часове и дни, това изкривяване може да се предотврати. Уместно е да се използват и подсистеми – буфери, които смекчават пиковите натоварвания. Например зелените площи на града са естествена преграда срещу бури, наводнения и температурни ексцесии, ефективна и на практика безплатна.\nЗатворените цикли дават възможност процесът на пренос на материали и енергия да се анализира звено по звено. Така става по-лесно да се установи кой е слабият сегмент в системата и в него да се инвестира приоритетно. Не е пресилено да се каже, че липсата на знание кои са слабите звена в една система може с пъти да повиши паричните и психологическите разходи в даден градски сектор.\nКлючов момент по отношение на затворените цикли – днес все още не е особено разбран, е идеята за мрежовите системи. Тя се различава чувствително от типичния модел от XIX век, който се базира на едно голямо предприятие за доставка на един вид комунална услуга в рамките на целия град. Доставчикът – монополист е изградил пълно покритие сред домакинствата в еднопосочна йерархична организация директно към крайните клиенти.\nНовите разпръснати системи са по-различни: те са двупосочни, дори многопосочни. Например един фотоволтаичен панел, монтиран на покрива на една сграда, може не само да осигури затопляне на водата в дадено домакинство, но и да позволи споделяне на излишната топла вода със съседите. Домашният панел за производство на електричество пък ще бъде свързан посредством интелигентна система с общата електрическа мрежа: домакинството може да продава излишъка си, а в други моменти с повишени енергийни нужди да купува от мрежата /т.е. от другите домакинства – производители/.\nМасови решения за подобни многопосочни модели тепърва се търсят, но вече са формулирани няколко основни принципи за организацията им. Първият е, че системата за доставка на услугата следва да започва възможно най-близо до клиента – дома или офиса.\nГолямото комунално предприятие може би ще продължи да е собственик на генериращите и преработващите мощности – но те вече ще бъдат изнесени възможно най-близо до мястото на консумация на услугата. Ако се прецени, че локалните инсталации не са достатъчно икономични, вариант е доставка на услугата на ниво жилищен блок или квартал. В Европа все по-често на ниво квартал се строят комбинирани топло – и електроцентрали.\nЗа достатъчно икономично се счита разполагането на пречиствателни станции в центъра на клъстери от сгради с радиус от примерно 5 км. Тези инсталации могат да приемат формата на общи септични резервоари, преминаващи в подземна пречиствателна станция за отпадъчни води. Продуктите на изхода могат да се използват за напояване на градския парк, за наторяване на крайградските ферми и т.н. Допълнителна услуга е генерираната от пречиствателния процес топлина, която комбинирана с топлината от производствения процес в съседните предприятия може да задоволява нуждите на сградите. Твърди се, че с подобна интегрирана микро – система общата ефективност на процесите може да нарасне с 55 – 80%.\nРазпръснатите системи печелят от свързването си в мрежа: тези системи са изградени от множество звена, което допълнително повишава тяхната адаптивност, намалява разходите при преноса, а има и допълнителен социален ефект, че жителите на квартала стават по-интегрирани и по-малко зависими от центъра. За да се осъществи всичко това, първото условие е архитекти, урбанисти, инженери и икономисти да седнат на една маса.\nПринципи в управлението на зеления град\nНа база уроците на градовете, осъществили успешна трансформация в зелена посока, Световната банка формулира четири ключови послания за т.нар. Еко2 градове /екологични и икономически развити градове/.\nПървият и най-важен урок е, че градовете могат да се развиват по устойчив път дори при ограничен бюджет. Редица примери развенчават мита, че иновативните мерки за зелени градове са достъпни само за най-богатите общества. Известни са редица креативни практични решения, които подобряват икономическия резултат спрямо инерционния път на развитие. В африкански град, след инвестирани 1.4 млн. долара в проект за консервация на вода и енергия, са постигнати икономии от 4 млн. долара годишно – тоест първоначалната инвестиция се е изплатила за по-малко от шест месеца.\nВторо, успехът идва със съчетаване на доказани и нови технологии. „Новите” или „доказаните” технологии сами по себе си са малко ефективни. Добри са „подходящите” технологии. Редица нови решения с голям потенциал не намират подобаващо приложение, тъй като старите решения много често се субсидират, включително неявно. Например велосипедите трудно могат да изместят моторизирания транспорт в градовете, тъй като строителството на магистрали се явява скрита субсидия за колите.\nГрадовете трябва да се гордеят със собствените си решения. Когато градът се разраства и става все по-богат, той е склонен да поглежда наоколо, за да заеме от другите градове и държави идея или технология за решаване на своите проблеми. Това е разбираемо, но уроците на по-развитите винаги трябва да се адаптират. И четвърто, зелените решения директно или индиректно облагодетелстват бедните в града. Такива са политиките по оползотворяване на крайградски земеделски земи, развитието на публичен транспорт, програмите за управление на отпадъците, които създават допълнителни работни места.\nСветовната банка формулира заедно с това четири супер – стратегии, които да се превърнат в ръководни принципи в платформите за екологично и икономическо развитие на градовете.\n1. Градски подход /city – based approach/. Този принцип се разглежда в следните две насоки: първо, нужен е интегрален подход в планирането на града, в обработването на информацията, в балансиране интересите на различните заинтересувани групи. Градът постепенно се превръща в най-важната институция на модерната държава и ако демонстрира единство в решенията си, той може да реализира солидна политическа, икономическа и социална сила.\nВторо, този подход акцентира върху важността всяка програма за развитие да се пречупва през спецификата на конкретното място и особено да се съобрази с неговия природен капитал. Опазването и нарастването на природния капитал следва да стане приоритет в насочването на градското развитие. Зеленото планиране следва да впише града в околната екосистема, то има за цел да създаде и устойчива и благоприятна градска екология.\n2. Да се създаде широка платформа за избор на решения. Става дума за привличане на възможно най-широк кръг заинтересувани групи в изработването на решения, касаещи развитието на града. „Една от главните характеристики на ефективния и добре планиран град е възможността да улавя синергията и координира действията на множеството стейкхолдъри /групи с интереси/”, пише Световната банка.\nОсвен другите ползи, привличането на широк кръг заинтересувани за изработване на зелените решения помага за преодоляването на електоралния цикъл, типично свързан със смяна на лидерство и загуба на последователност.\nИзвестни са поне три нива на организация на заинтересуваните групи за градско развитие: 1) пълен контрол от градската управа, която възлага работа по конкретни проекти; 2) градските власти се включват само формално в планирането, регулацията и вземането на решения на платформата, като си запазват ролята на основен доставчик на комунални услуги; 3) разширена платформа, дискутираща развитието на целия регион, включва представители на правителство, частен бизнес, гражданско общество.\n3. Една система. Системният подход дава възможност на градовете да планират и управляват чрез интеграция на ключови подсистеми. Така градовете постигат по-висока оптимизация и синергия. Подходът на единната система се възползва пълноценно от възможностите на интеграцията – на политики, планове, финансови механизми; на различните проекти; на застроени територии и околни селски райони.\nИнтеграцията постига най-добри резултати, когато се концентрира върху следните въпроси: 1) интегрирано планиране на ползването на земята, пространственото развитие на града и транспорта; 2) позитивна синергия в инфраструктурата: например подобрената водна ефективност води до икономии на енергия заради по-ниски нужди от електричество за подаване на вода; 3) интегрирано управление на комуналните услуги, например използването на калта от пречистването на водите за наторяване, изгарянето на органичните отпадъци за биогаз и т.н.; 4) чрез технологични решения – например комбинирани електро- и топлоцентрали; 5) синхронизиране на политика, инвестиционно планиране и регулации.\n4. Инвестиции в устойчивост. Напоследък много се говори за устойчиво развитие, но ориентираните към бъдещето проекти днес много често се затрудняват да намерят финансиране – отсъжда Световната банка. Каквато и да е причината за това стесняване на инвестиционния хоризонт, също и от градските инвестиции се търси все по-бърза и директна възвращаемост. Инвестициите се оценяват само с монетарни показатели, а решенията се вземат на база преките капиталови разходи, макар че за по-голямата част от градската инфраструктура 90% от разходите се появяват по време на жизнения цикъл на проекта.\nВ същото време в повечето градски бюджети не се включват икономическите последици от загубата на природен капитал. Например, прието е да се мисли, че зелените площи в и край града осигуряват само някакво смътно естетическо удоволствие. Но фактът е, че те са естествен дренаж и спестяват големи разходи за отводнителна инфраструктура и щети при наводнения. Зелените площи намаляват температурните ексцеси в градовете и свиват потреблението на електричество. Те пречистват въздуха и се грижат за здравето на гражданите. Могат да се използват в интегралната градска транспортна система като велосипедни артерии. Зеленината като цяло повишава менталните сили на човека и го прави по-ефективен работник. Дори може да се твърди, че в град с повече зеленина броят на престъпленията е по-нисък.\nИкономическата и екологична устойчивост изисква холистични, цялостни решения. Необходимо е ново счетоводство, както и нова рамка за оценка на проектите от гл.т. на екосистемните услуги и разходите през целия жизнен цикъл на инвестицията. Качествените показатели /културни, исторически, естетически/ следва да получат по-съществено място в оценките за разходите и ползите. Устойчивото инвестиране изисква по-пълна оценка на прекия и непрекия риск.\nВсеки един от тези четири принципа може и следва да се декомпозира в „същински елементи”, които от своя страна са основата за формулирането на „опорни точки” в градските стратегии. Например, устойчивото инвестиране като принцип предполага същинския елемент „да се обръща еднакво внимание в опазването и развитието на четирите типа капитал: производствен, природен, социален, човешки”. А опорна точка е задачата „да се развият и приложат индикатори за оценка на четирите типа капитал, както и критерии за добър резултат /benchmark/”.\nВижда се, че методологичната рамка на Световната банка предлага само матрица за изработване на стратегическа мрежа, а не готов модел за устойчиво градско планиране. Това е разбираемо, тъй като различните градове според различните заварени условия и околна среда често ще вземат различни или дори противоположни решения, за да се придвижат в посока зелен град. От самото начало е редно да е ясно, че зеленият град е недостижим без няколко „елементарни” предпоставки: устойчив ангажимент на местната власт, надграждане върху предишните добри постижения, широка платформа за изслушване и обсъждане на предложения, висока премия за бъдещата стойност на градските капитали, убеденост във вътрешно – присъщата /intrinsic/ стойност на природата, човешкото здраве и социалната равнопоставеност.\nСофия, зеленият град\nСлед направения сбит обзор на мисленето и действията в посока към зелени градове в световен план, да оценим накратко постиженията на българската столица в тази посока. Не могат да се пренебрегнат усилията на повечето градски правителства през множеството икономически и политически режими у нас през последните век и половина. Но трябва да признаем, че София не е зелен град. Преувеличение ли е това, щом делът на възобновяемата енергия в София е под 1%, а 15% от домакинствата не са свързани с канализация?\nСофия не е зелен град и според чуждестранните експерти. В Индекса на зелените европейски градове, изготвен от Economist Intelligence Unit в сътрудничество със Siemens, София заема 29-то място от 30 включени в проучването града, изпреварвайки само Киев.\nОт оценените осем показателя – емисии въглероден двуокис, енергия, сгради, транспорт, вода, отпадъци и използване на земята, качество на въздуха, управление на околната среда – най-високата оценка, която София получава, е 14-то място благодарение на сградите си. София е с най-неудовлетворително водно стопанство в Европа – което е за отбелязване, тъй като на практика София не страда от недостиг на води, но не ги оползотворява. /Според статистиката на НСИ за 2009 г., загубите при транспорта на водата до София достигат 58.4%/. В други три показателя от Индекса на зелените градове София е предпоследна. Тя има две 28-ми и едно 27-мо място.\nМиграцията към София чувствително увеличи човешките и автомобилните потоци в града. Това е трудно обратим процес, с който жителите на София ще живеят поне четвърт век занапред. Уличните задръствания вече ескалират в автомобилен хаос, който се превръща във фактор за агресия, социално дистанциране, здравословни проблеми – освен преките и косвени парични щети, които според европейската пропорция от 1% от БВП би следвало да струват на София поне 250 млн. лв. годишно.\nРазминаването между планирана инфраструктура и човешки потоци подлага на сериозен натиск и управлението на отпадъците в София. Експортът на столичните отпадъци към провинцията, започнал преди няколко години, е палиативно, недостойно решение. Този мръсен трансфер е свързан с рискове, загуби и разходи от всякакво естество; още по-тревожно е, че проектираното цялостно решение за отпадъците, което продължава да закъснява в осъществяването си, с всяко изминаващо тримесечие технологично остарява и може да се окаже несъвместимо с концепцията за зелен град в деня, когато лентата бъде прерязана.\nПотенциалът на София да се превърне в зелен град е толкова голям, че тази стратегическа посока би била икономически целесъобразна за града дори „зелената“ идея да не беше толкова актуална в световен план.\nОбщо шест са защитените зони на територията на Столична община, които попадат в мрежата Натура 2000: освен Витоша, също и защитените зони за птиците „Долни Богров – Казичане“ и „Рибарници Челопечене“, както и защитените зони за опазване на природните местообитания „Лозенска планина“, „Черни рид“ и „Плана“.\nРазположена в плодородна котловина, защитена от пръстен от планински вериги, София по примера на Милано може да доставя голяма, ако не голямата част от плодовете и зеленчуците си от непосредствена близост. В северна посока близките до София склонове на Стара планина са предпоставка за развитието на пасищно животновъдство в непознати мащаби.\nЧаст от почвите край София са замърсени, но след рехабилитация те могат да се включат в бъдещ Зелен пояс на София – селскостопански и парков периметър, с пространство за див живот и възможност за учебно – възпитателни програми. Алтернативната цена на деградиралите територии в сегашния модел на развитие на София е стимулиращо ниска – и ще нарасне чувствително, ако се интегрира с тази „голяма банка с природен капитал“, каквато е Витоша.\nБогатите на води северни склонове на Витоша днес осигуряват около 5% от водното потребление на столицата, но спускащите се към града планински реки дават възможност за нещо повече. София може да придобие нов въздействащ облик, ако тези реки не бъдат „скривани под земята“, а „експонирани“. Навлизайки в три или четири лъча към центъра, реките от Витоша ще са витрината на зеления град. Дори ако се мисли в по-скромни мащаби, Витошките реките имат известен потенциал за производство на електричество в мини – ВЕЦ, който сега се губи. Минералните води на София, които са били известни през Античността, също не се оползотворяват в момента.\nСофия е единствената столица в Европа, която обещава на туристите среща в непосредствена близост с едри бозайници в естествени условия. Субалпийският пояс, иглолистните и буковите гори на Витоша, както и изворите на Струма остават до голяма степен неразработен туристически ресурс.\nТоест София разполага с достатъчно природен капитал, за да се твърди, че градът има международно конкурентно предимство по отношение на зелената икономика. Целта на това изложение не е инвентаризация на перспективните първични отрасли за София, а илюстрацията, че активни действия в посока зелена икономика и в частност зелен град са икономически, а не само социално, етически и идеологически оправдани.\nКакво липсва на София, за да се превърне в зелен град? На първо място център за зелено градско планиране. Това, което започва като неформално звено, в бъдещ период може да прерасне в Институт за зелено градско развитие, който да изследва и предлага стратегически и практични решения не само за този град, но и за други градове в страната и региона. Към това звено, дирекция или институт, е необходимо да се обособи изчислително и информационно звено. Към този момент София не разполага с надеждна и цялостна статистика за процесите на своята урбанизация. Докато нещата продължават да стоят така, управленските решения няма да са научни, а рискът от загуба ще остава голям.\nВтората стъпка към зелена София е определяне на рамка за финансиране. Световните стандарти препоръчват да се отделя 1/10 от инвестициите за зелени проекти; при капиталови разходи на София от 625 млн. лв. през 2011 г., поне 60 млн. лв. от бюджета на Столична община следва да се насочват към зелени проекти; впрочем през тази година капиталовите разходи в столицата са над обичайните. Друг световен стандарт е 2% от БВП за зелени инвестиции; ако приемем статистиката, че 33% от БВП на България се създава в София, това вече означава зелени инвестиции от порядъка на 500 млн. лв. годишно.\nГорните цифри не бива да стряскат, тъй като те не представляват единствено разход на публични средства, а предимно частни инвестиции. Вероятно съотношението публични / частни инвестиции в зеления бизнес действително ще е 1:10. Но общината играе ключова роля. Чрез бизнес подхода, известен като pull /издърпване/, местната власт постепенно и сравнително сигурно може да насочи частните инвестиции към зелени проекти.\nВ отношение на зеленото финансиране, уместно е да се разгледа опцията за емисия на зелени градски облигации. Общината може да издаде ценни книги за целево финансиране на някой витринен проект, като начало не твърде мащабен. Този модел може да се популяризира широко чрез общинските медии, а също и в институции като училищни настоятелства, фондации и т.н. Може да се приложи и известна финансова иновация, като за пръв път в България се предложат на пазара предпазени от инфлация облигации /т.е. доходността се равнява на годишната инфлация/. При скромен номинал от 500 или 1000 лева и обща емисия примерно 10 млн. лв., зелената градска облигация може да се превърне в мода на пазара и освен финансиране допълнително да популяризира идеята за зеления град.\nТретият ключ към „София, зеленият град“ е разработването и приемането на документ, описващ кратко и на разбираем език цялостната концепция за развитието на София. Концепцията трябва да бъде достатъчно практична, за да може директно да осуетява или насърчава един или друг бизнес. Този нормативен документ трябва да бъде широко разпространен и да стане широко известен сред ведомствата и гражданите. Постепенно градските нормативни документи трябва да се хармонизират съобразно този концептуален документ. Става дума за истинска Зелена Конституция на София. Наистина, днес това звучи леко стряскащо, но на тази карта е заложена голяма печалба.\nКъм Концепция за устойчиво икономическо развитие на София\nEco2 Cities: Ecological Cities as Economic Cities. The World Bank, 2010\nCities. Investing in Energy and Resource Efficiency. (in:) Towards a Green Economy: Pathways to Sustainable Development and Poverty Eradication. UNEP, 2011\n1 Response to ЗЕЛЕНИЯТ ГРАД\nскачать картинки источники энергии


Важното за годината на Огнения петел - monikabalayan.com\nВажното за годината на Огнения петел\nЩастливи числа в годината на Петела са 5, 7 и 8. Дни с късмет за родените под знака на Петела ще са 4-то и 26-то число от всеки лунен месец от китайското летоброене. Петлите трябва да носят златисто, кафяво и жълто или комбинации от трите цвята за късмет и просперитет. В дома си Петлите трябва да поставят свежи цветя, най-вече гладиола или целозия (петльов гребен). Най-късметлийските месеци от китайския лунарен календар ще са 2-ри, 5-ти и 11-ти.\nПетлите трябва да избягват червеното във всичките му форми. Всичко, оцветено в червено, трябва да пуска сигнална лампичка в съзнанието ви. Числата, които под всякаква форма ще ви донесат лош късмет, са 1, 3 и 9. Избягвайте ги. Не поемайте на пътешествия в източна посока. Най-лошите месеци за Петлите ще са 3-ти, 8-ти и 12-ти от китайския лунарен календар.\nАко сте наистина суеверни, тази информация ще ви бъде от полза:\nНай-трудно ще бъде в началото.\nТрябва да търсим хармонията с интимната половинка, семейството, приятелите, колегите, защото Петелът е управляван от огнения елемент или Ин. Това е времето, в което всеки един от нас трябва често да се усамотява и да търси вътрешния баланс на ума и душата.\nЩе работим здраво, защото Петелът е известен със своята целеустременост, ефективност, честност. Време на успешна кариера и преследване на мечти. Годината на Огнения петел е невероятно подходяща за успешна самореализация, за усвояване на нови професионални върхове или за смяна на местоработата.\nТрябва да се отнасяме сериозно към парите и да ги харчим разумно - трезво да преценяваме рисковете и да се разпростираме според джоба си. Годината ще бъде успешна и за бизнеса.\nЗа да сме здрави, е хубаво да се обърнем към природата. Не забравяйте, че сексът е и здраве - гони стреса надалеч.\nНеобвързаните имат 90% шанс да срещнат любовта на живота си, дори да сключат брак през годината на Огнения петел. Ако вече сте създали семейство, това е много благоприятен период да планирате бременност - зачеването ще се случи лесно, бременността ще мине леко.\nВсичко ще бъде обагрено в червено, но трябва да избягваме да носим този цвят. Освен за червеното облекло и аксесоари, трябва да забравим и за червените камъни като рубин или гранит. За да тушираме огнената стихия на червеното, хубаво е да заложим на земните цветове - бежовото, пясъчните нюанси и светложълтото. Кафявото и жълтото са цветовете на Годината на Петела, които са подходящи за всички знаци от Китайския зодиак.\nЗадължително трябва да имаме лилавите нюанси в интериора на дома и офиса. Според Фън шуй, ако заложите на този цвят в обзавеждането, късметът винаги ще е с вас. Лилавото, което се получава от смесването на синьо и червено, символизира сила, благородство, лукс, независимост, креативност, амбиция.\nПрез годината на Огнения петел почти всички зодии от Китайския хороскоп ще се чувстват добре. Годината ще бъде супер успешна за хората от зодия Дракон. Отлична за родените под знака на Змия, Вол и Петел. Плъх и Тигър също ги очаква ползотворна година. За Коза, Глиган и Маймуна ще има от всичко - добро и лошо, радост и мъка, смях и сълзи... Заек, Кон и Куче да се готвят за изпитания, защото годината за тях ще бъде най-тежка.\nизточник Radio ENERGY\nКакво ни се случи в Ирландия?\nТренинг:Подаръци от свещения остров Ангълси\nПрактически семинар на гримьора на звездите Лилит Хуршудян\nСофия - 25.09.2017 г. - Подмладяване I ниво\nСофия - 13.10.2017 г. - Тренинг: Подаръци от свещения остров Ангълси


Сряда, 18 Февруари 2015 23:59\tНаписана от Свободен народ Публикувана в У нас Прочетена 884 пъти\nДостатъчно толерантен съм, огромен власт съм дал на някои партии, имат вицепремиери, областни управители, отбеляза министър-председателят. Както дадохме "коледни", сега трябват 50 млн.лева за "великденски" добавки на пенсионерите, каза Борисов и допълни, че когато е свършена работата "всички се тупат по гърдите", че са я свършили те, а в същото време не искат да подкрепят важни решения. Снимка: radomirdnes.com\nПо думите му има стари плащания, които трябва да се платят - около 7 млрд. лева само за тази година, както и огромнанужда за финансиране на различни неща в бюджета за следващата година. Борисов отбеляза, че е широко скроен човек и приема липсата на подкрепа от БСП и "Атака", тъй като това им е работата като опозиционни партии, но му е трудно да разбере неподкрепата на коалиционните партньори.\nДостатъчно толерантен съм, огромен власт съм дал на някоипартии, имат вицепремиери, областни управители, отбеляза министър-председателят. Както дадохме "коледни", сега трябват 50млн.лева за "великденски" добавки на пенсионерите, каза Борисови допълни, че когато е свършена работата "всички се тупат по гърдите", че са я свършили те, а в същото време не искат да подкрепят важни решения.\nТой допълни, че всеки ден има среща с партньорите, снощи е имал такава с Реформаторския блок и е получил уверението, че партията ще подкрепи дълга. Борисов благодари и на вицепремиера Калфин, че също е застанал зад искането за дълг.\nПоел съм ангажимент, че в рамките на 5-6 месеца, ще се справим с контрабандата в размер, в който никой никога досега нее успявал, каза Борисов и допълни, че очаква поне 600-700 млн. лева до милиард повече в бюджета.\nПолитиците правят изявления в една или друга посока, каза Борисов в отговор на въпрос как ще коментира изказването, че може да бъде направено отклонение за газопровод, който да мине през България.\nВинаги съм казвал, че трябва да се гледа по-спокойно и по-мъдро на важните неща в живота, каза Борисов. Той допълни, че до днес нямаме писмено потвърждение нито за спиране, нито за каквото и да е на проекта "Южен поток". По темата работи цялата Европейска комисия, в синхрон с нас, публично и прозрачно, допълни той.\nОще в тази категория: « Кардиналните предложения за промени в НПК на Цацаров минаха през правната комисия\tВСС отстрани Владимира Янева и като председател, и като съдия »


Коментари :: По-добре заварчик, отколкото дипломиран безработен :: Monitor.bg\n23:08 19 Ноември 2020\nБум на желаещи да станат заварчици през последните години, отчитат в центровете за професионално обучение у нас. За по-младите българи това може да изглежда странно, но по-възрастното поколение пази спомена за едни години, когато най-добре заплатени бяха не лекарите и висшистите, а представителите на някои от тези „непрестижни” на пръв поглед професии: строители, бояджии, ел. и ВиК техници, заварчици, фаянсаджии, багеристи, автотенекеджии.\nС настъпването на демокрацията за един период тези професии изведнъж бяха обявени за втора ръка и нежелани от младите. На преден план излязоха „професиите на чистите ръце”, както ги бе определил един социолог. На топло и чисто, в кабинет с всички удобства.\nНо ето че днес, 30-ина години по-късно, нещата се променят. А „непрестижните” професии се превръщат в желани. Основната причина за това е липсата на достатъчно квалифицирани кадри, които да задоволят нуждите от тях. През последните години у нас се наблюдава нов бум на строителството. А всеки, който има и елементарна представа от това, знае, че в този бранш фигурата на заварчика е една от основните. Всеки може да бърка бетон и да реди тухли, но за една хубава и здрава заварка си трябват професионални умения. Които не се добиват от книжките и интернет, а в практиката, на строителното скеле в пек и студ по 8-10 часа на ден.\nПрез последните години държавата все повече отчита острата нужда от представители на тези набързо обявени за нежелани като безперспективни професии. След като обаче страната ни вече е наводнена от юристи, икономисти и прочее хора на канцеларския труд, изведнъж се усети липсата на специалисти в някои изчезващи вече професии, сред които и заварчиците. Една от причините е, че през годините по-възрастните майстори - факири в занаята, се пенсионираха. А на тяхно място не дойде млада смяна. Така изведнъж цели сектори започнаха да търсят със свещ квалифицирани работници срещу отлично заплащане.\nЗатова решението на държавата да изгради мост между учебните заведения и бизнеса е похвална. По този начин ще се избегне обучението на бъдещи безработни, а интересът на младежите ще се насочи към обучение в специалност и направления, с които след завършването им ще могат да се реализират веднага на пазара на труда. С една дума по-добре добре платен заварчик, отколкото дипломиран безработен. Няма съмнение, само така ще избегнем популярния преди години рефрен от парче на трио НЛО: „Лекарите карат кооптаксита, биолози ни поправят печките, синоптици мият ни колите, а физици в цирка решат мечките.”


Домостроителен комбинат - София - ТРОТОАРНИ И МОЗАЕЧНИ ПЛОЧИ\nДРЕБНОРАЗМЕРНИ БЕТОНОВИ ЕЛЕМЕНТИ\nТРОТОАРНИ И МОЗАЕЧНИ ПЛОЧИ\nАРМАТУРА И ЗАВАРЕНИ МРЕЖИ\nГАРАЖНИ КЛЕТКИ И ОГРАДНИ ЕЛЕМЕНТИ\nОБОРУДВАНЕ И ТЕХНОЛОГИЯ\nОБОРУДВАНЕ И ТЕХНОЛОГИИ »\nШирочина Височина Дебелина Бр./кв.м\n25 см 25 см 2,5 см 16\n30 см 30 см 2,5 см 11\nОцветени по желание на клиента.\n30 см 30 см 3 см 11\n40 см 40 см 4.5 см 6\n60 см 40 см 4 см 4\nВъзможност за армиране с фибри за по-натоварени и отговорни настилки. Фибрите рязко покачват якостните показатели на плочите и увеличават мразоустойчивостта им. Армирирането е възможно както за тротоарните, така също и за мозаечните плочи.\nза производство на мозаечни и тротоарни плочи\nПроизводството на плочите се извършва върху хидравлично работеща въртяща се маса - хидравлична преса с 300 т. сила на натиск и с 6 позиции. Максималният формат на плочката за една позиция е 600 х 600 мм.\nНай-бързият работен такт е в рамките на 10 сек. Машината е оборудвана за автоматично пълнене и дозиране. Всички приспособления за пълнене притежават резервен силоз, който се пълни чрез транспортна лента.\nЗа транспорта на прясно произведените плочки се използва технологията за плоско складиране „Transmatic I /II 76/60” , която се състои от две независими една от друга системи за поемане плочите от пресата и прехвърляне на същите върху шлифовъчната линия.\nИзделието се формира директно в плоча от формовачната рамка, при което позицията на прясното изделие в лежащо положение не се променя повече по време на общия транспорт и другите свързващи процеси и понататъшната обработка.\nМозаечните и тротоарните плочи се формоват от два пласта:\n- за мозаечните плочи – от мозайко бетон – кл.25;\n- за тротоарните плочи\n– от пластичен бетон – кл.20;\n- за двата вида плочи – от земновлажен бетон- кл.20;\nМозаечните плочи след необходимото отлежаване /минимум 3 дни/ се шлайфат на петглава шлайфмашина до огледален блясък.


Предварителна подготовка преди избелване на зъбите - AuthorBG.com\nВ своето желание за по-бързо избелване на зъбите мнозина забравят, че тази процедура само увенчава и е върхът, кулминацията на един предварителен процес по лечение и поддържане на хигиена в устната кухина.\nПреди да се започне избелване, трябва да се извърши пълна санация: да се излекуват евентуални заболявания на венците и кариеси, да проведе ендодонтско лечение (тоест, на зъбната пулпа), да се заменят старите некачествени реставрации със съвременни пломби, ако е необходимо.\nНеспазването на тези изисквания преди процедурата за избелване на зъбите може да предизвика много сериозни проблеми: появата на различни възпалителни процеси в пулпата и периодонта, повишаване на болезнеността, по-нататъшно разрушаване на болните зъби.\nТрябва да се вземе под внимание и естетическия аспект: след избелването пломбите може да се различават значително от цвета на избелените зъби. затова отначало е добре да се излекува зъба и да се сложи временна пломба, а след избелването да бъде заменена с постоянна, която да бъде подходяща по цвят.\nСлед пълната санация на устната кухина е необходимо да се извърши професионално почистване, което да подготви зъбите за процедурата по избелване. По време на почистването се премахва зъбната плака (зъбен камък), отстраняват се налепи, зъбите се полират и флуорират.\nСтоматологът по желание на пациента може да направи форми за последващо изготвяне на индивидуални шини за домашно избелване. Това не е задължително, но твърде желателно - защото носенето на шини със специален препарат значително удължава ефекта от избелване на зъбите.\nСлед професионалното почистване трябва да изминат още няколко дни, преди да се извърши избелване на зъбите - тъй като може да има микротравми по лигавицата на венците, които са недопустими по време на процедурата.\nВ интервала между професионално почистване и избелване на зъби е крайно препоръчително да се премине курс за укрепване на зъбния емайл, за неговото подсилване и намаляване на чувствителността. Зъболекарят може да препоръча лекарства с повишено съдържание на калций, както и специални минерализиращи гелове, течни и кремообразни пасти.\nВ тези случаи зъболекарят подбира индивидуално необходимите процедури за такъв курс.\nМного често се използват избелващи гелове, но най-все популярен метод сред зъболекарите е препоръчването на избелващо ленти, заради лесният начин на приложение и гарантираното избелване. Съществуват различни видове избелващи ленти, които дават различна степен на избелване между 4 и 6 тона. Стоматолозите предвидливо препоръчват употребата на избелващи ленти за чувствителни и за слабочувствителни зъби, които дават средни резултати на избелване.\nИзбелващите ленти са лесни за нанасяне, гела не се разтича, не се свличат от зъбите, и спокойно може да се говори или пият течности по време на приложението.\nДок станция за iPhone 7 – практичният ви помощник\nBet365 / Най-предпочитаният букмейкър


Празнични тарталети - Healthylicious\n12/02/2021 0 коментар 527 преглеждания\nНека тази година отбележим празника на влюбените с любов към себе си 💗 Рецептата е за малки тарталети с вкусен шоколадов крем, който е цветен, разбира се!\nНапомням ви да си грижим за себе си повече и да си даваме необходимите любов и внимание!💕\nВ Instagram ви очаква нов пост на тема:\n“ Как гледам на храненето в момента?\nДа, и аз бях от хората, които се чудеха коя супер храна да си купят. Какво модерно да закусвам и колко неща на прах да добавя?\nДнес ви напомням, че нямаме нужда от всички суперхрани на света и прахчета, за да сме в оптимално здраве.\nНе ме разбирайте погрешно, нямам нищо против модернизацията, аз също обичам да опитвам нови продукти. \nНо нека си припомним:\nНеслучайно сме родени, където сме.\nТялото има нужда от МЕСТНА храна – от нещата, които растат на нашата земя. Които нашите предци са яли. Нещата, за чието преработване имаме нужните гени и ензими. „\naneliyakalcheva Нека тази година отбележим празника на влюбените с любов към себе си 💗 Рецептата е за малки тарталети с вкусен шоколадов крем,… Десерти Празнични тарталети European Принтирай\n80 г овесено брашно / друго по избор\n50 г бял шоколад*\n100 г гъсто кокосово мляко от кен\n1 с. л. арония, цвекло, драконов плод на прах\n* използвах шоколада на Гайо Coco White, който съдържа нерафинирана тръстикова захар, какаово масло, кокосово мляко\nРазбийте яйцата и захарта с миксер, докато бухнат добре\nРазтопете шоколада на водна баня и добавете към яйцата като разбъркате отново\nПресейте брашното и добавете бавно, разбърквайки с шпатула, а не миксер, докато поеме\nРазпределете във форми за мъфини, като не ги пълните догоре\nИзпечете за около 15-20 минути на 160 градуса като ги наблюдавате - трябва да имат загар, но не да изгорят. Оставете да се охладят, а след това ги разрежете през средата\nВеднага след като сложите блатовете да се пекат, разтопете и останалия шоколад на водна баня и смесете с гъсто кокосово мляко. В тази рецепта използвах арония на прах и се получи лилав цвят, но бих пробвала с цвекло или драконов плод за розов ефект. Приберете в хладилник, за да стегне\nМоже да избере как да ги декорирате, като и аз исках да е по-ефектно и го направих с пош, за което трябваше да изчакам кремът да стегне доста добре и след това да го използвам. Бихте могли директно да използвате формите за мъфини като сложите блат, крем, блат и да ги оставите в хладилник, докато стегнат. Все пак охладете крема, за да не попие изцяло в блатовете и за да не се развали всичко


Йелън: Инфлацията ще остане висока до средата на 2022 г. :: Investor.bg\nНе сме напът да изгубим контрол върху инфлацията, смята американският финансов министър\nАмериканският финансов министър Джанет Йелън. Снимка: Bloomberg LP\nАмериканският финансов министър Джанет Йелън заяви, че очаква ръстовете на цените да остават високи през първото полугодие на 2022 г., но отхвърли критиките, че САЩ може да изгубят контрол върху инфлацията, предава Bloomberg.\nОчаква се инфлацията да се забави през второто полугодие с подобряването на блокираните снабдителни вериги, на затегнатия пазар на труда в САЩ и на други фактори, произтичащи от пандемията, каза Йелън в интервю за CNN. Настоящата ситуация отразява „временен“ проблем, смята тя.\n„Не мисля, че сме напът да изгубим контрол върху инфлацията“, каза Йелън, отхвърляйки критиките на бившия финансов министър Лорънс Съмърс този месец. „Американците не са виждали инфлация като тази напоследък от дълго време насам. Но с връщането ни към нормалното очаквайте това да свърши“, заяви американският финансов министър.\nВ петък председателят на Федералния резерв Джером Пауъл изрази силно притеснение от продължаващата висока инфлация и даде да се разбере, че централната банка ще започне да ограничава покупките на облигации скоро, но ще остане търпелива към повишаването на лихвите.\nИндексът S&P 500 регистрира първия си спад от осем дни. Пауъл заяви, че политиките са „добре позиционирани“ да управляват редица развития.\nЙелън отказа да коментира какво е посъветвала президента Джо Байдън относно решението му дали да удължи мандата на Пауъл. Тя обаче заяви, че финансовите регулации са се „засилили значително“ в мандата на Пауъл, както и по време на нейния мандат и на предшественика ѝ Бен Бернанке.\nВ момент, когато пандемията подлага на допълнителен натиск финансовите пазари, „основната част от финансовата система се справи много добре благодарение на подобренията в капиталовата ликвидност, управлението на риска, стрес тестовете. И тези подобрения останаха в сила по време на мандата на Пауъл“, изтъкна Йелън.\nТя каза още, че е от основно значение да се повиши таванът на дълга на САЩ, като повтори по-ранни предупреждения за последиците от потенциално спиране на плащанията.\nСАЩ отчетоха втория по големина годишен бюджетен дефицит в историята си през 2021 г. на фона на големите разходи в подкрепа на икономиката заради пандемията.\nДефицитът за фискалната година до септември достигна 2,77 трлн. долара спрямо 3,1 трлн. долара пред предходната година, показа доклад на финансовото министерство от миналата седмица. Като дял от икономиката дефицитът се е свил до 12,4% през фискалната година спрямо 15% през 2020 г., втория по големина от Втората световна война насам.\nТагове: инфлация в САЩ икономиката на САЩ Джанет Йелън таван на дълга на САЩ\nЙелън: Нужно е дългосрочно решение за тавана на дълга\nЙелън: Ваксинацията и стимулите подкрепиха икономиката\nQuantitative easing бяха само за година, две когато започнаха, само да се стабилизира икономиката и ги спираме. 11 години по-късно, знаете какво е ...\nБайдън: Не приемаме червените линии на Русия за Украйна 24\nАптеките в САЩ изнемогват пред търсенето на ваксини срещу коронавируса\nDow Jones нарасна с над 450 пункта в началото на търговската сесия*


Кризите на катарзиса. Какво трябва да знаем за кризите и как да преодоляваме неразположенията в процеса на очистването на ума. | Ned Dimov\nКризите на катарзиса. Какво трябва да знаем за кризите и как да преодоляваме неразположенията в процеса на очистването на ума.\nАдептите в духовното знаят, че медитацията предизвиква очистване на ума и наслоените чужди енергии в него. Така натрупаните с времето нечистотии, енергии се евакуират от организма. Целият този процес е свързан и с леки или по-тежки кризи, които практикуващият следва да премине с търпение, знание и вещина. Просто, в такива моменти е добре да се намали интензивността на медитацията, но не и да се прекрати напълно. Разумно е да се остане на ръба на разсеяността и човек да е отпуснат, ефирен, свободен. Така все повече ще се очиства и все повече ще бъде Себе си.\nВсяко очистване поражда кризи.\nОт една страна се получава така, че когато влезем в процеса на очистването на ума и енергиите, които го изграждат, в тялото ни временно започва да циркулира повече нечиста, нехармонична енергия. От друга страна, кризата също се проявява в резултат на умората на тъканите и ума вследствие на интензивната работа. Това пък поражда по-малка производителност и проводимост на нервните пътища и работа енергийните нацентрове. Необходима е почивка, т.е. време, в което отделените отпадни продукти вследствие на работата на нервната система да се изчистят – да се евакуират от мозъка и организма.\nЗащо влизаме в кризи, уж се очистваме и би трябвало състоянието ни да се подобрява, а се получава така, че временно ставаме по-чувствителни, по-раними, раздразнителни?\nЗащото при замърсяванията в следствие на разни преживявания, енергиите, които сме натрупвали се вграждат в клетките на тялото. Когато не сме в процес на очистване, те са складирани там и са латентни. Те стоят там и се проявяват в определени моменти и по този начин тормозят тялото, ума и психиката. В процеса на очистване тези складирани в клетките ни отрови, нечисти, чужди и нехармонични енергии се отделят и започват да циркулират в енергетиката на тялото. Преди са били в разни депа, тъкани, клетки, а сега се намират директно в циркулация в енергийните канали. Това предизвиква неразположение или временни кризи.\nНяма да се плашите от такъв вид кризи, а би трябвало да се радвате, че тези енергийни отрови, които са били скрити, спотаени някъде в тялото ви, сега са се отделили и скоро ще напуснат организма ви.\nДа, временно може да се усили ранимостта ви. Ще станете по-чувствителни към думи или отношенията на другите, ще реагирате емоционално. Често пъти може дори да няма причина, но в такива моменти прекомерната ви докачливост може да изопачава мисленето ви и така вие да достигате до погрешни заключения.\nМоже да се случи да сте малко разсеяни, уморени, вяли и повече да ви се спи. Да не ви се подхваща никаква работа, но това не е нещо, което трябва да ви безпокои. Веднага щом си отпочинете и щом се освободите от отделената нечиста енергия в тялото ви, състоянието ви ще се възстанови и вие ще си бъдете такива, каквито сте били, само че по-здрави, жизнени, концентрирани и в кондиция.\nКолкото повече отрови имате складирани в разни депа на тялото, толкова волеви, дисциплинирани по-търпеливи и заредени със стоицизъм трябва да сте, защото очистването ще отнеме повече време – повече работа и прилагане на медитативните техники.\nПо принцип всяко очистване предизвиква неразположения.\nБило на физическо, ментално или енергийно ниво. Жените прекрасно знаят, какво означава криза преди и през менструалния цикъл. В моментите преди да изхвърлят циркулиращите в организма токсини, те стават чувствителни, раними, всичко е много драматично, раздразненителни, гневливи и прочие.\nСъщо, тези които често спазват хранителни режими и постят, също знаят, че по-време на поста – на гладуването или въздържанието от вода и течности стават сприхави, невъздържани, нетърпеливи, силно раздразнителни и имат всякакви други неприятни за себе си и околните постъпки и поведение. Затова е желателно някой като прави хранителен пост да се изолира и да не е сред другите хора, за да не усилва и без това напрежението породено от циркулиращите в тялото токсини.\nЩе ви дам един друг пример, с който по-лесно да обясня кризите на катарзиса.\nЗнаете, болните от подагра имат в тялото си повишено количество пикочна киселина, която се отлага в ставите и най-много в основата на големия пръст на крак. Ако болен започне диета, за да се очисти от пикочната киселина в организма, и си направи тест, ще се учуди, че концентрацията на пикочна киселина в кръвта му се е увеличила. Това може да го накара да се обезсърчи и да прекрати всякакво очистване, което ще е много погрешно.\nВсъщност, се получава така, че пикочната киселина в кръвта се е увеличила поради това, че кристалите, които са били отложени в ставите, се разтварят и навлизат в кръвта. В смисъл, като цяло организмът се очиства, тъй като ставите се освобождават от кристалите, но временно в кръвта се увеличава концентрацията на пикочна киселина.\nЕстествено, ако някой болен реши да се очиства от отровите в тялото си, това би трябвало да става под ръководството на лекар, за да не провокира възпаления или други проблеми поради прекомерното отделяне на токсините. И това не бива да не става наведнъж, а на етапи.\nСъщото е и с другите физически, ментални или енергийни отрови, които предстоят да бъдат очистени и евакуирани от организма.\nМедитацията очиства ума – подсъзнанието, съзнанието, чуждите вмешателства, преживяванията, противоречията, конфликтите. Всичко това е свързано с отделяне и изхвърляне на разни отрови във вид на енергия. Ако човек не е предвидлив, вещ в медитацията и наблюдателен, може да си помисли, че в определен момент той се влошава. Всъщност, той не се влошава, а отделяйки отровите, това предизвиква в дискомфорт или другите прояви на кризите свързани с очистването.\nТочно така се получава и с хората които дават съвети за медитацията без да имат дълбоки познания и опит. Ще се случи да чуете всякакви версии относно медитациите, но едно нещо е само вярно и то е, че ако всичко се прави със знание, опит и вещина няма как да има изненади.\nИ така ще знаете, че когато започнете очистване на ума си чрез медитативните практики, неизбежно ще се сблъскате и с този проблем породен от изхвърлянето на токсините и нехармоничните енергии.\nНе бива да се плашите, нито да драматизирате ситуацията излишно. Щом усетите, че влизате в някаква подобна криза е необходимо да намалите интензивността на медитацията и да останете спокойни, невъвлечени и недосегаеми за черните мисли, които ще се опитват да обземат ума ви. Това, което е разумно да направите в такива моменти е да си правите това което обичате, може разходки сред природата или да се събирате с приятни хора, които ще ви щадят няма да прибавят още към напрежението ви.\nПрез много кризи минава човек, през много изпитания, провокации, терзания. За да бъдат всички те преодолени и прекратени е нужно да не прекъсвате връзката с Вътрешната си Същност. Разумно е да отчитате умората и временните кризи, но никога не бива да се отказвате да бъдете Себе си. Ще намалите интензивността на вниманието, за да може психиката ви да си почине и по-лесно да преминете през неприятните моменти, настроенията и неудобствата породени от очистването.\nПрактикувайте медитацията си упорито, но умерено и с вещина.\n15 thoughts on “Кризите на катарзиса. Какво трябва да знаем за кризите и как да преодоляваме неразположенията в процеса на очистването на ума.”\nноември 26, 2020 at 6:38 AM\nВсичко идва в точното време ! Много благодаря !\nноември 25, 2020 at 7:44 PM\nНед, благодаря ти! Статията ти ми обясни неща, за които се чудех защо се получават така въпреки старанието и усилията ми. 🙏🍀🍀🍀\nноември 25, 2020 at 5:12 PM\nБлагодаря, Нед. Хубава вечер 🥰\nноември 25, 2020 at 2:15 PM\nИзчерпателно, много добре обяснено! Благодаря!\nноември 25, 2020 at 2:08 PM\nноември 25, 2020 at 1:15 PM\n,,Твоята болка е просто разбиване на бронята,\nкоято пречи на разбирането ти.”\nноември 25, 2020 at 1:11 PM\nе просто разбиване на бронята,която пречи на разбирането ти.”\nноември 25, 2020 at 12:36 PM\nТъкмо съм навлезнала в такава криза и не можех да си обясня защо. Статията ми помогна!🙏\nноември 25, 2020 at 11:56 AM\nноември 25, 2020 at 11:08 AM\nноември 25, 2020 at 9:02 AM\nБлагодаря ти,Нед! Тази статия ми беше много полезна!\nноември 25, 2020 at 1:04 PM\nдекември 6, 2020 at 2:13 PM\nБлагодаря Ви за поста, попаднах на нея в точното време, тъкмо си мислех, че полудявам :).\nИменно такива периоди ме обземат понякога, но последния път беше наистина в повече, но и през него преминах и сега съм ОТЛИЧНО!\nБлагодаря още веднъж за тази толкова полезна за медитиращите статия🙏\nноември 25, 2020 at 2:54 PM\nноември 25, 2020 at 7:08 PM


10 особено вредни храни | XPAHATA.COM\nСъветът на диетолозите да се разделим с вредните продукти на пръв поглед може и да изглежда трудно осъществим, но се оказва, че с течение на времето, самият организъм престава да се стреми към среща с тях. Постепенно се изгражда своеобразна психологическа бариера, която не позволява използването на въпросните храни, още по-малко – в предишните консумирани количества.\nНо, да се върнем на въпроса за доказано вредните продукти. Първите номинирани са пържените картофи, които независимо от начина, по който са приготвени, съвсем не се славят като здравословна храна. Още повече, ако са под формата на широко разпространения и любим на малки и големи чипс. Та в него дори няма нищо естествено, освен канцерогени, мазнини, аромати и овкусители! Подобен комплекс от вредители е сериозна предпоставка за ракови заболявания, а какво остава за проблемното тегло! А диетолозите предупреждават – всичко казано за чипса важи с пълна сила и за пържените картофи, тъй като процесът на обработката им е почти аналогичен!\nСледващите в списъка са газираните напитки – нищо повече от вода с багрила и мехурчета! Дори, ако към разреден с вода гваш добавим малко захар, бихме получили хиляди пъти по-полезна напитка! Всъщност, популярността на газираните напитки е плод най-вече на невероятно успешния маркетинг. Забележете, че ако същите гигантски бюджети бяха отпускани за реклама на компот, например, то той със сигурност щеше да се превърне в най-модерната и търсена напитка! Освен това, по правило, охладените газирани напитки се комбинират прекрасно със също толкова популярните и не по-малко вредни бързи храни. Каква е, обаче, действителната роля на боядисаната вода с мехурчета? Тя просто притъпява усещането за ситост, в резултат на което сме готови да погълнем поне още един бургер. Между другото, прехвалената Кола Лайт съвсем не е по-добра, тъй като се приготвя със заместители на захарта, които са много по-вредни от самата захар. Струва си да се замислим преди да посегнем към поредната чаша с газирано питие – дали пък, ако си го спестим, стомахът ни няма да ни е благодарен? А и не само той, явно!\nСпоменахме бързите храни – толкова очевидно и доказано вредни, че чак е малко неудобно дори да ги включваме в настоящия списък! Достойнствата им се изчерпват с възможността бързо да хапнем нещичко, при това на сравнително поносима цена. Но, ако не разполагате с достатъчно време за пълноценен обяд, не е наложително да уталожите чувството на глад с поредния бургер. Изберете топла баничка или сандвич със сирене, салата, зеленчуци или морски дарове – те са стократно по-полезни!\nМайонезата е друг заклет враг на здравословното хранене! И най-вече онази, която щедро се предлага в магазинната мрежа, защото, отбелязват диетолозите, домашно приготвената, която за съжаление използваме твърде рядко, не е толкова вредна за огранизма, нито нанася особено сериозни поражения на фигурата ни. Въпреки тази забележка, съветът е да се опитаме да избегнем употребата на майонеза. Резултатът от изчезналите сантиметри в талията ни ще е видим само след като 2-3 седмици сме се отказали от навика да заливаме консумираната храна с уж ароматната и сочна добавка! Да не пропускаме и друг факт - майнезата обикновено съчетаваме с порядъчно количество кетчуп или други „изкуствени“ сосове, които буквално преливат от всевъзможни ароматизатори, овкусители и мазнини, докато съдържанието на натурални съставки в тях е сведено почти до нула! Много по-добър ефект ще постигнем, ако приготвяме използваните сосове в домашни условия, например с обезмаслена сметана, с което гарантирано ще намалим калоричността на ястието с до 60%!\nИдва ред на солта и захарта. И двата продукта с право са наричани „бяла отрова“. Солта задържа водата в организма ни и се отлага там, където съвсем не е необходимо. А при захарта проблемът е повече от ясен – ако сте поклонник на сладкия компонент, ще е доста трудно и дори невъзможно да се разделите с излишните килограми! Не става дума да изхвърлим солта и захарта от менюто, поясняват диетолозите, а да ограничим употребата им! Просто, ако системно не солим обилно храната, скоро ще свикнем с наложените по-малки количества. А захарта е препоръчително да заместим с полезния натурален мед!\nДруг бич за теглото и здравословния живот е алкохолът! За него има и много написано, и много казано. А учените са безпощадни – редовната завишена консумация на алкохол дори веднъж седмично, ни изпраща мигновено в групата на алкохолно зависимите! Разбира се, има се предвид системната злоупотреба с твърд или евтин алкохол и не се критикуват създадените доказано полезни навици за съпровод на вкусно приготвеното ястие с чаша или две хубаво вино!\nКолбасите и пушените меса. Колкото и анекдоти да се разказват за наденички и кренвирши с тоалетна хартия, тъжната истина е, че голяма част от хората продължават упорито да купуват и консумират подобни продукти! А проблемът е в това, че нито се досещаме от какво, нито кога наистина е произведена поредната наденичка, която се каним да погълнем! Целта на осоляването и опушването на месото е то да се запази за по-дълъг перод от време. В резултат, обаче, съдържащите се в него полезни елементи биват напълно унищожени, докато разложителните процеси все пак продължават. И, съвсем естествено, на помощ идват най-различни ароматизатори и овкусители. Между другото, в настоящата група спокойно можем да добавим и щедро разпространяваните и рекламирани полуфабрикати!\nПърженето. Ако приготвяте храната, пържейки я в слънчогледово масло или маргарин, със сигурност освен, че унищожавате всички полезни качества на използваните продукти, вие буквално умножавате канцерогените, алармират учените. Освен това, в процеса на пържене, част от соковете в храните се превръщат в мазнини, откъдето рязко се завишава калоричността на ястието. Но и тук има здравословен вариант за приготвянето на вкусно ястие – продуктите се запържват за съвсем кратко, на силен огън и задължително в зехтин, след което готвенето се довършва чрез варене на пара или запичане във фурната.\nНяма как от списъка да липсват и дебнещите отвсякъде сладки врагове, сред които най-вече всевъзможните мармалади, дъвчащи бонбони, близалки, захарни стикчета и какви ли не наглед дребни и невинни изделия, които нанасят значително повече вреди от парче вкусна торта! Като оставим настрана невероятните количества захар, които съдържат, те са неизчерпаем източник на изкуствени аромати и оцветители! Хапва ви се нещо сладко? Вземете мед или сушени плодове, насладете се на блокче шоколад – за предпочитане – натурален, но не посягайте към сладоледа, който също прелива от изкуствени добавки и мазнини!\nИ, накрая, но не на последно място, да се спрем на белия хляб, а покрай него – и на пухкавите кифлички и бутерки. Въобще – на всички примамливи тестени изделия, произведени от бяло брашно. Действително, особено когато са топли, трудно някой би им устоял! Оказва се, обаче, че тези тестени изкушения не съдържат абсолютно нищо ценно за организма ни, най-вече поради факта, че използваното брашно е очистено от полезните влакна. В този смисъл, продуктите от пълнозърнеста пшеница са далеч по-добро решение, макар че и с тяхната употреба не бива да прекаляваме, напомнят диетолозите.\nПо материали от vsegda-tvoj.livejournal.com\nSelect ratingGive 10 особено вредни храни 1/5Give 10 особено вредни храни 2/5Give 10 особено вредни храни 3/5Give 10 особено вредни храни 4/5Give 10 особено вредни храни 5/5


Стефан Димитров не даде и еднозначен отговор дали ще се яви на местния вот наесен заговори в трето лице за очаквания кандидат\nНаблюдателпубликувано на:03 06 2019, 20:16\nРаздвижи се човекът! Явно иска да види откъде духа вятърът и да се подготви. Сегашният кмет върши много добра работа. А господинът би се заиграл с всяка партия, ако има изгода.\nОлегпубликувано на:03 06 2019, 12:17\nЕ разбира се, че на Димитровград могат да звиждат например от Чирпан... Дето не прилича на нищо... Кой пък друг ще хване да звижда на Димитровград?! Социологията достатъчно точно я изчисляват от НСИ и ГРАО... Аз мисля, че Стефан Димитров беше по-добър кмет, въпреки че бяха много лоши времена в света по време на 1/2 от мандата му (края на 2008 до изборите през 2011 год.)\nТи да видиш за нищо не ставащ деспотпубликувано на:02 06 2019, 21:25\nЗа да не биеш много път иди в Хасково па питай някой хасковлия като кой биха искали за смет.Във всеки сбучай не е тоя бившият на снимката!\nТи да видиш кмет..публикувано на:02 06 2019, 14:28\nИ от кои градове ни завиждат? И за какво?\nЙокинпубликувано на:31 05 2019, 21:18\nДимитровградчанинпубликувано на:31 05 2019, 16:42\nКато гледам какво беше по твое време и по времето на другите като тебе промяната дето я говориш може да е само към зле в Димитровград специялно.Имаме кмет за който от толкова градове ни завиждат.


Дамски часовник Gent COLORLAND (GE254)\nGENT е първият часовник на SWATCH, част от емблематичната за бранда група ORIGINALS. Той е съчетание от швейцарски кварцов механизъм, лекота на пластмасов корпус и типичните за „SWISS MADE” характеристики за качество, водоустойчивост и удароустойчивост. Големината на корпуса е 34mm , което го прави подходящ за възрастни и деца, както,и за двата пола. GENT се отличава с изключително разнообразен дизайн. На първо място той е цветен. Сред богатата гама от цветове, часовниците предлагат изчистен циферблат с функции, като ден и дата, фосфоресциращи стрелки или по-артистични модели с разчупен дизайн и илюстрирана картинка на циферблата или каишката. За всички, които смятат, че часовника може да бъде и моден аксесоар, който разкрива индивидуалност, дамски часовник COLORLAND (GE254) е правилния избор.


Китай изстреля спътник за наблюдение на Земята "Gaofen-5" - Geomedia\nНачало » Новини » Китай изстреля спътник за наблюдение на Земята „Gaofen-5“\nКитай изстреля спътник за наблюдение на Земята „Gaofen-5“\nКитай изстреля във вторник спътника Gaofen-5 за дистанционно наблюдение на Земята, предаде ТАСС. Спътникът разполага с апаратура за хиперспектрално заснемане. Той е част от проекта за наблюдения на земната повърхност с висока разделителна способност. Gaofen-5 може да получава спектрална информация на базата на широк диапазон вълни – от ултравиолетовите до инфрачервените. Сред задачите му е да показва източници на замърсяване на въздуха и да измерва съдържанието на парниковите газове в атмосферата.\nСпътникът е изведен на орбита с помощта на ракета-носител „Чан джън-4С“ („Великият поход-4С“). Той е изстрелян от космодрумa Тайюан в провинция Шанси. Gaofen-5 е разработен от Китайската корпорация за аерокосмическа наука и техника (CASC). Работа му ще продължи осем години.


"Арабската пролет" стигна и до Йемен - Pan.bg\n"Арабската пролет" стигна и до Йемен\nPan.bg 27 мар 2015 | 18:40 (2594) (1)\nТежките последици от "Арабската пролет" на американците, стигнаха и до Йемен след четири години,но вече като грандиозен сблъсък на сунити и шиити, водени съответно от САЩ и Саудитска Арабия от една страна и Иран от друга.\nЛибия и Сирия след "Арабската пролет" отдавна са в руини,Египет едва се спаси.\nСега, очевидно кръвопролитията в Йемен започват сериозно, не както в началото на "Арабската пролет", когато въстание избухва срещу президента Али Абдула Салех.\nБунтовниците хути явно никак не се шегуват: откакто миналия септември превзеха столицата Сана, стъпка по стъпка те продъжават да подчиняват нови и нови територии, което заздравява властта им. Те вече разпуснаха парламента, принудиха временния президент Абед Рабо Мансур Хади да избяга и сега превземат южния стратегически град Аден.\nВ Йемен няма етнически конфликти, всички хора са араби. Всички са планинци, свободолюбиви и войнствени хора, във всяка къща има пушка.\nНо нефт и газ няма.\nЩо се отнася до религията, населението е 26 млн,от които 60-70% са сунити, а останалите - предимно шиити.\nЗад гърба Huthis стои мощната цитадела на световното шиитството Иран. Хутите се приемат,като един вид йеменското издание на ливанската Хизбула и инструмент в борбата срещу сунитската хегемония в арабския свят-от 21 арабски страни, управлявани от сунити са 20.\nОстанките на бившия режим, който бе доминиран от сунитите, има подкрепата на Саудитска Арабия и САЩ.\nОсама бин Ладен успя да създаде, заедно с "Ал Кайда в Ирак" също и "Ал Кайда на Арабския полуостров" (AQAP). Целта на тази организация беше за сваляне на Саудитската династия, която бин Ладен,самият родом от Саудитска Арабия, мразеше с всяка фибра на душата си, наричайки го корумпиран и нечестив.\nВ своята борба сега шиитите са подкрепяни от бившия президент Али Салех, срещу когото те години наред воюваха. През 2011 година хутите се съюзиха с други революционни групировки и успяха да принудят Салех да подаде оставка. Днес обаче бунтовниците хути и бившият президент на Йемен преследват обща цел: свалянето от власт на преходното правителство на президента Хади и поемането на управлението на страната.\nВ атмосфера на объркване и хаос хутите завзеха столицата Сана и главното пристанище Аден, което накара много критици да кажат, че Америка е загубила Йемен.\nНе това не е толкова просто.\nЗагубата Йемен от Рияд и Вашингтон не може да стане толкова лесно, защото тогава държавата ще се превърне в сателит на Иран, Сирия, Башар Асад,а значи и Русия.\nСега обаче, Саудитска Арабия, а заедно с тях и Вашингтон, са уловени между два огъня: Йеменските Huthis подкрепяни от шиитски Иран и бойците на "Ал Кайда", които макар и сунитската организация са неумолим враг на монархията.\nДжихадистите от "Ислямска държава" миналата седмица пък организираха атентати в две шиитски джамии в Сана със 130 убити.\n"Ислямска държава" е сила там, където централната власт е слаба.\nОчевидно в Рияд и Вашингтон решиха да атакуват най-опасните, преки вражески сили- Huthis, и едва след това да се заемат с другите. Сформираха коалиция на арабските държави сателити на САЩ и започнаха въздушни удари.\nХиляди въоръжени представители на йеменските племена, влизащи в състава на „хути“ обаче се концентрират в провинция Саада, в северната част на Йемен, в близост до границата със Саудитска Арабия, съобщава РИА Новости. Не е ясно кой притежава в момента изпратените от САЩ на Йемен оръжия и бронетранспортьори. Те пропаднаха в нищото.\nПо думите на „хути“, техните бойци са се събрали, за да преценят възможността за „адекватен отговор на агресията от страна на държавите от Персийския залив“.Вероятно имат и съответно оръжие.\nСпоред информация от движението „Ансар Аллах“, в резултат на въздушните удари на водената от Саудитска Арабия коалиция са загинали мирни граждани.\nНо в Йемен оперира и друга сила. Бяхме забравили, че преди четвърт век, там имаше две държави Йемен. Едната със столица Аден, наречена Народна демократична република Йемен беше единствената в арабския свят про-руска (тогава про-съветска) страна,а нейните лидери са учили в Москва. Но когато социализмът рухна навсякъде, ритна кофата и в южната част на Йемен. Преди две десетилетия, след кратка война, Йемен се обедини, но сепаратизмът в атмосфера на хаос и анархия, отново вдига глава.\nС подкрепата си за избягалия президент на Йемен и като не подкрепи бившия президент на Украйна Виктор Янукович, САЩ прилагат двоен стандарт, заяви руският външен министър Сергей Лавров.\nБарак Обама и Реджеп Ердоган са обсъдили по телефона острите проблеми в Близкия изток, включително кризата в Йемен. Двете страни подкрепят предвожданата от Саудитска Арабия военна операция срещу шиитските бунтовници.\nНе е ясно кой притежава в момента изпратените от САЩ на Йемен оръжия и бронетранспортьори. Йеменското военно министерство е потвърдило пред "Вашингтон пост", че военно оборудване за 500 милиона долара е изчезнало. Напълно възможно е това оръжие да е попаднало в ръцете на джихадистите.\nДори ако липсващото оръжие се окаже в ръцете не на джихадистите, а на бунтовниците хуси, това не прави обстановката в Йемен по-сигурна и американците по-рационални.\nпролетАРИЙ 28 мар 2015, 08:48\nОхо, тя както е тръгнала, ще стигне и до Америка. Тогава да ги видя "световните миротворци" как ще се справят с морето от гладни негри, куклус-кланове и безброй сепаратистки организациики искащи отделяне на някой щат.\n297На линия в момента 1847Посещения Днес 277248Посещения тази седмица 157213Посещения този месец